

 REPUBLIKA HRVATSKA

OPĆINSKO DRŽAVNO ODVJETNIŠTVO U RIJECI

 Rijeka, Frana Supila 16

|  |
| --- |
| Broj: P-26/2024 |
| Rijeka, 16. travanj 2024. |

DMV/DMV

Temeljem članka 4. Uredbe o raspisivanju i provedbi javnog natječaja i internog oglasa u državnoj službi (Narodne novine broj: 78/2017 i 98/2019; u daljnjem tekstu: Uredba), a sukladno javnom natječaju objavljenom u Narodnim novinama, na web stranici Ministarstva pravosuđa i uprave ([www.mpu.gov.hr](http://www.mpu.gov.hr)), web stranici Državnog odvjetništva Republike Hrvatske ([www.dorh.hr](http://www.dorh.hr)) i Hrvatskog zavoda za zapošljavanje ([www.hzz.hr](http://www.hzz.hr)) za prijam u državnu službu na neodređeno vrijeme u Općinsko državno odvjetništvo u Rijeci na radno mjesto državnoodvjetnički savjetnik (2 izvršitelja/ice), oglašava se slijedeća

OBAVIJEST

**I. Opis poslova radnog mjesta državnoodvjetničkog savjetnika**

Savjetnik pomaže državnom odvjetniku ili njegovom zamjeniku u radu, izrađuje nacrte odluka i drugih podnesaka te obavlja samostalno ili pod nadzorom i po uputama državnog odvjetnika ili njegova zamjenika druge stručne poslove predviđene zakonom i propisima donesenim na osnovi zakona i godišnjim rasporedom poslova.

**II. Podaci o plaći radnog mjesta državnoodvjetničkog savjetnika**

Plaću službenika čini umnožak osnovice za izračun plaće i koeficijenta složenosti poslova radnog mjesta, uvećan za 0,5 % za svaku navršenu godinu radnog staža.

 Koeficijent složenosti poslova za radno mjesto državnoodvjetnički savjetnik iznosi 2,30, a propisan je Uredbom o nazivima radnih mjesta, uvjetima za raspored i koeficijentima za obračun plaće u državnoj službi (Narodne novine broj 22/2024).

**III. Sadržaj, način i pravila testiranja**

Provjera znanja, sposobnosti i vještina kandidata te rezultata u dosadašnjem radu utvrđuje se putem testiranja i razgovora (intervjua). Testiranje i razgovor s kandidatima provodi Komisija za provedbu javnog natječaja (u daljnjem tekstu: Komisija).

Testiranju mogu pristupiti kandidati prijavljeni na javni natječaj koji ispunjavaju formalne uvjete iz javnog natječaja, a čije su prijave pravodobne i potpune.

Po dolasku na testiranje od kandidata će biti zatraženo predočenje odgovarajuće isprave radi utvrđivanja identiteta. Kandidati koji ne mogu dokazati identitet ne mogu pristupiti testiranju.

Testiranje se sastoji od provjere poznavanja organizacije rada u državnom odvjetništvu iz Zakona o državnom odvjetništvu i Poslovnika državnog odvjetništva – pisani dio, bez mogućnosti korištenja literature (prvi dio testiranja) te izrade pisane državnoodvjetničke odluke uz mogućnost korištenja zakonskih tekstova koje kandidati mogu donijeti na testiranje (drugi dio testiranja).

Za navedenu pisanu provjeru znanja iz područja organizacije rada u državnom odvjetništvu ispunjava se test s 10 pitanja te se dodjeljuje 1 bod za svaki točan odgovor, što znači da kandidat na ovom dijelu testiranja može ostvariti ukupno 10 bodova.

Zatim će kandidati pristupiti testiranju - izradi pisane državnoodvjetničke odluke prema anonimiziranom predlošku kaznenog državnoodvjetničkog predmeta. Ovoj provjeri mogu pristupiti samo kandidati koji su prethodno zadovoljili na pisanoj provjeri znanja, a dodjeljuje se od 0 do 10 bodova. Tijekom ovog dijela testiranja kandidati mogu koristiti zakonske tekstove. Državnoodvjetnička odluka izrađuje se na računalu u programu Word.

Kandidati su se dužni pridržavati utvrđenog vremena i rasporeda testiranja.

Za vrijeme pisane provjere kandidati ne smiju napuštati prostoriju u kojoj se obavlja testiranje i moraju obavezno isključiti mobitele. Kandidati koji bi se ponašali neprimjereno ili prekršili jedno od naprijed navedenih pravila biti će udaljeni s testiranja i njihov rad Komisija neće bodovati.

Smatra se da je kandidat koji je ostvario najmanje 5 bodova iz svakog dijela testiranja zadovoljio na testiranju.

Na razgovor (intervju) pozvati će se kandidati koji su ostvarili ukupno najviše bodova u prvoj i drugoj fazi testiranja i to prvih 10 kandidata. Svi kandidati koji dijele 10. mjesto nakon provedenog testiranja u prvoj i drugoj fazi pozvati će se na intervju.

Komisija u razgovoru s kandidatima utvrđuje interese, profesionalne ciljeve i motivaciju kandidata za rad u državnoj službi te rezultate ostvarene u njihovom dosadašnjem radu.

 O rasporedu održavanja razgovora kandidati će biti na odgovarajući način obaviješteni, nakon provedenog testiranja. Razgovor s kandidatima posebno se boduje dodjeljivanjem određenog broja bodova od 0 do 10, a smatra se da je kandidat zadovoljio ako je dobio najmanje 5 bodova.

Nakon provedenog testiranja i razgovora (intervjua) Komisija utvrđuje rang - listu kandidata prema ukupnom broju ostvarenih bodova na testiranju i razgovoru (intervjuu).

Komisija općinskoj državnoj odvjetnici dostavlja izviješće o provedenom postupku koje potpisuju svi članovi Komisije. Uz izviješće se prilaže rang lista kandidata prema ukupnom broju bodova ostvarenih na testiranju i razgovoru (intervjuu).

**IV. Pravni izvori za pripremanje kandidata za testiranje**

Za poznavanje organizacije rada u državnom odvjetništvu:

1. Zakon o državnom odvjetništvu (Narodne novine broj 67/2018 i 21/2022)

2. Poslovnik državnog odvjetništva (Narodne novine broj 128/2019)

Za izradu državnoodvjetničke odluke:

1. Zakon o kaznenom postupku (Narodne novine broj: 152/08, 76/09, 80/11, 121/11, 91/12, 143/12, 56/13, 145/13, 152/14, 70/17, 126/19, 130/20, 80/22, 36/24)

2 .Kazneni zakon (Narodne novine broj: 125/11, 144/12, 56/15, 61/15, 101/17, 118/18, 126/19, 84/21, 114/22, 114/23, 36/24).

 OPĆINSKO DRŽAVNO ODVJETNIŠTVO U RIJECI